Ohikulkijat pysähtyivät pelastamaan hään täyttämään autoon jäänyttä hahmoa Vanhassa Raumassa. Paniikki ja ilmoitus hätäkeskukseen osoittautuivat kuitenkin turhaksi, kun viereisestä taidemuseosta tultiin ilmoittamaan, että kyseessä on taidemuseon julkisivuinstallaatio ja autossa on vain mallinukke.

Viime vuonna sydäninfarktin saanut eurajokelainen Kari Jussila joutui hetkellisesti hyvin epäterveelliseen stressitilanteeseen Rauman taidemuseon edustalla perjantaina.

– Ajettiin illalla siitä vaimon kanssa ohi ja huomasimme, että siinä oli auto ja sisällä savua. Juoksin autosta paikalle auttamaan ja siinä oli jo pari muutakin ohikulkijaa, selostaa Jussila tapahtumien kulkua.

Koetin rynkyttää ovia auki, mutta eivät ne auenneet. Paniikki oli kyllä kova ja pumppu hakkasi niin perhanasti. Kari Jussila

Tilanne muuttui entistä tukalammaksi, kun tilanteeseen rientäneet huomasivat auton sisällä olevan hahmon.

- Koetin rynkyttää ovia auki, mutta eivät ne auenneet. Paniikki oli kyllä kova ja pumppu hakkasi niin perhanasti. Yksi auttajista soitti hätäkeskukseen ja alkoi tilata ambulanssia.

Ahdistava tilanne kuitenkin laukesi yllättävästi. Rauman taidemuseosta tuli henkilö ilmoittamaan, että kyseessä on julkisivuinstallaatio. Autossa oleva hahmo oli mallinukke.

Tarkoitus herättää huomiota näyttelylle

Rauman taidemuseon amanuenssi Henna Paunu kertoo, että julkisivuinstallaation tarkoituksena on herättää kiinnostusta taidemuseossa lauantaina auennutta Crime Scene -näyttelyä kohtaan. Perjantaina sattunut välikohtaus oli hänen mukaansa osittain myös huonoa tuuria.

– Olimme tehneet hätäkeskukseen ilmoituksen asiasta. Sillä hetkellä, kun ohikulkijat sattuivat paikalle, ei ollut ketään henkilökuntaa paikalla ja ilmeisesti asiasta kertovat teippaukset eivät olleet valmiina. Voi olla, että toteutus oli dramaattisempi kuin suunniteltiin, Paunu myöntää.

Voi olla, että toteutus oli dramaattisempi kuin suunniteltiin. Rauman taidemuseon amanuenssi Henna Paunu

Hän sanoo, että Rauman taidemuseon pitää keksiä entistä rafllaavampia keinoja tuodakseen itseään esille, koska julkisia varoja leikataan kulttuuripuolelta jatkuvasti.

– Sen voi ajatella niin, että tuo julkisivuinstallaatio kertoo tästä tilanteesta, jossa ollaan. Pitää keksiä edullisia keinoja kiinnostuksen herättämiseksi, koska koko ajan rahoitusta leikataan kulttuurista.